Rusia acuză două mari puteri din Occident că se află în spatele masacrului de la Moscova
După Ucraina, Rusia a pus masacrul de la Moscova pe seama a două mari state din Occident, deși președintele rus Vladimir Putin a recunoscut că atacul terorist a fost comis de "islamiști radicali".
Aleksandr Bortnikov (foto, stânga), directorul Serviciului Federal de Securitate al Rusiei (FSB), a declarat, marți, că SUA, Marea Britanie și Ucraina se află în spatele atacului de la sala de concerte din Moscova care a ucis vineri cel puțin 139 de persoane, în ciuda revendicărilor repetate ale Statului Islamic, informează Euronews.
Astfel, oficialii ruși au continuat să să susțină că Ucraina și Occidentul au avut un rol în atacul terorist de la sala de concerte Crocus City Hall din Moscova, în ciuda negării vehemente a implicării Kievului și a revendicării responsabilității de către o filială a grupării Stat Islamic.
Șeful FSB a făcut aceste acuzații fără nicio dovadă și pare ca a dus mai departe vorbele președintelui rus Vladimir Putin, care a legat masacrul din capitala țării sale de Ucraina, deși a recunoscut într-un final că suspecții arestați erau "islamiști radicali".
Putin insistă cu Ucraina
Filiala SI (Stat Islamic) a transmis că a comis atacul, iar serviciile de informații americane au declarat că au informații care confirmă că grupul este responsabil. Președintele francez Emmanuel Macron a declarat că Franța are, de asemenea, informații care indică "o entitate SI" ca fiind responsabilă pentru atac.
Dar, în ciuda semnelor care indică Statul Islamic, Putin a insistat asupra presupusei implicări ucrainene - lucru pe care președintele Volodimir Zelenski l-a respins, acuzându-l pe liderul de la Kremlin că încearcă să stârnească fervoare în timp ce forțele sale luptă în Ucraina.
Mai mult, Bortnikov a mai subliniat că și agențiile de spionaj occidentale ar fi putut fi implicate în cel mai sângeros atac terorist de pe teritoriul rusesc din ultimele două decenii, chiar dacă a recunoscut că a primit un pont din partea SUA cu privire la acest atac.
"Credem că islamiștii radicali au pregătit acțiunea, în timp ce serviciile speciale occidentale au ajutat-o, iar serviciile speciale ucrainene au avut un rol direct în ea", a declarat Bortnikov, fără a da detalii.
Sursa: euronews.com
Dată publicare:
27-03-2024 07:45